রঙিন সোনা
যদিও খাঁটি সোনার রঙ অনেকটা হলুদাভ, তারপরেও বাজারে অন্য অনেক রঙের সোনাই দেখা যায়। এই রঙগুলো আসে সোনার সাথে বিভিন্ন অনুপাতে মেশানো অন্যান্য মৌলের খাদ থেকে। যেমন, কোনো একটি সংকরে যদি ১৪ ভাগ সোনা এবং ১০ ভাগ খাদ মেশানো হয় তাহলে প্রাপ্ত সোনাকে বলে ১৪-ক্যারেট সোনা, ১৮ ভাগ সোনা ও ৬ ভাগ খাদ থাকলে বলা হয় ১৮-ক্যারেট সোনা... এরকম। এটাকে অনেকসময় ভগ্নাংশের অনুপাত আকারেও প্রকাশ করা হয় যেমন, ১৪/২৪ সমান ০.৫৮৫ (রাউণ্ড অফ) এবং ১৮/২৪ সমান ০.৭৫০। সোনার এরকম হাজারো সংকর সম্ভব, কিন্তু সাধারণত সোনার সাথে রূপা মেশালে সবুজাভ রঙ ধারণ করে, এবং তামা মেশালে লালচে। খাদ হিসাবে ৫০/৫০ তামা ও রূপার সংকর ব্যবহার করলে বাজারে আমরা সাধারণত যে হলদে সোনালি স্বর্ণ দেখি সেটা পাওয়া যায়।